Teine lugu oli hoopis lõbusam. See sai tehtud vahetult enne tänavust EMi, kõik tundus väga tore... Taavi ja teda treeninud Aleksander Tammert viskasid nalja. Viiekilone kuul lendas hiidlase pihust nii kaugele, et rebis augu kaitsevõre sisse. 23,5 meetrit! "Mõned mehed tõukavad nii kaugele õiget kuuli," poetas Taavi tagasihoidlikult. Jah, sel päeval oli ta heas tujus - poseeris ringis uhkelt fotograafile. Panengi selle pildi postituse illustratsiooniks. Mäletan veel, et Taavi kiitis kõvasti oma naise ema, kes aitas majanduslikult viletsal ajal toetaja leida. "Ämm sebis välja. Ta on kõva tegija!" tunnustas atleet.